Hjemmesider og telefonsystemerne i det nordjyske sygehusvæsen er brudt ned.

Hvis man forsøger at ringe til Region Nordjylland tirsdag morgen, så får man følgende besked: - Telefonen er i uorden. Regionens hjemmesider og telefonsystemer er brudt sammen. Det betyder, at alle nordjyske sygehuse, regionsklinikker og psykiatrien er ramt af problemerne. Det er en softwarefejl, som driller både it-systemerne og telefonerne. Man kan dog stadig bruge 112 ved akutte tilfælde. - Vi arbejder selvfølgelig intenst på at få udbedret fejlen, siger Erik Hagen Jørgensen, der er kommunikationschef. Regionen henviser i stedet til, at man bruger nødtelefonnummeret 99 32 62 00, men henstiller samtidig til, at man kun ringer på nødtelefonen, hvis det er absolut nødvendigt. - Der er grænser for, hvor meget vi kan sige om det, og man skal kun ringe i særlige tilfælde, siger Erik Hagen Jørgensen. Det er endnu uvist, hvornår systemerne kommer til at virke igen. Regionens personale arbejder nu på at finde ud af, om nogle patientaftaler skal aflyses. Fejlen driller nemlig også sygehusenes interne systemer, så personalet arbejder ud fra et nødberedskab, og patienterne må derfor væbne sig med tålmodighed. - Det er ikke en helt normal dag, og der kan opstå ventetid, siger kommunikationschefen.